Up-148/06
Natisni
Opravilna št.:
Up-148/06
Datum odločitve:
22. 9. 2006
ECLI:
ECLI:SI:USRS:2006:Up.148.06
Akt:
Ustavna pritožba zoper sodbo Vrhovnega sodišča št. VIII Ips 247/2005 z dne 6. 12. 2005
Izrek:
Ustavna pritožba zoper sodbo Vrhovnega sodišča št. VIII Ips 247/2005 z dne 6. 12. 2005 se ne sprejme.
Evidenčni stavek:
Z navedbami, da so mu bile kršene človekove pravice in temeljne svoboščine samo v postopku pri delodajalcu, ne zatrjuje pa, da bi mu bilo v postopku izdaje izpodbijane odločbe kršena kakšna človekova pravica ali temeljna svoboščina, pritožnik ne more utemeljevati ustavne pritožbe. Enako velja za pritožnikovo navedbo o nezakonitosti izpodbijane odločitve.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
6. 2. 2006
Vrsta odločitve:
sklep
Vrsta rešitve:
nesprejem ustavne pritožbe
Dokument:
US26432
Dokument v PDF obliki:
Up-148-06.pdf
117 KB
Prenesite datoteko
Up-148/06-7
22. 9. 2006
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 4. septembra 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sodbo Vrhovnega sodišča št. VIII Ips 247/2005 z dne 6. 12. 2005 se ne sprejme.
Obrazložitev
1. Vrhovno sodišče je zavrnilo revizijo pritožnika, ki jo je vložil zoper odločitev Višjega delovnega in socialnega sodišča. To je potrdilo odločitev delovnega sodišča prve stopnje, da se zavrneta zahtevek za razveljavitev sklepa o prenehanju delovnega razmerja zaradi nedoseganja pričakovanih delovnih rezultatov ter zahtevek za izplačilo vseh materialnih prikrajšanj iz tega naslova.
2. Pritožnik v zelo skopi ustavni pritožbi prereka odločitev Vrhovnega sodišča in predlaga njeno razveljavitev. Zatrjuje kršitev 14., 21., 22., 25., 27., 29., 34., 35., 40., 49. in prvega odstavka 57. člena Ustave. Meni, da je izpodbijana odločitev nezakonita in v nasprotju z Zakonom o izobraževanju odraslih (Uradni list RS, št. 12/96 in nasl. – ZIO), Zakonom o poklicnem in strokovnem izobraževanju (Uradni list RS, št. 12/96 in nasl. – ZSPI), Splošno kolektivno pogodbo za dejavnost zdravstva in socialnega varstva Slovenije (Uradni list RS, št. 15/94 in nasl.) in s Konvencijo Mednarodne organizacije dela št. 158 o prenehanju delovnega razmerja na pobudo delodajalca (Uradni list SFRJ, Mednarodne pogodbe, št. 4/84 – Konvencija MOD št. 158).
3. Kršitev človekovih pravic in temeljnih svoboščin pritožnik utemeljuje z ravnanji delodajalca, ki naj bi jih ta storil v postopku prenehanja delovnega razmerja pritožnika. Z navedbami, da so mu bile kršene človekove pravice in temeljne svoboščine samo v postopku pri delodajalcu, ne pa tudi v postopku izdaje izpodbijane sodbe, pritožnik ne more utemeljiti ustavne pritožbe. Enako velja za pritožnikovo navedbo o nezakonitosti izpodbijane odločitve. Ustavno sodišče ni instanca sodiščem, ki odločajo v sodnem postopku, in ne presoja samih po sebi nepravilnosti pri ugotovitvi dejanskega stanja ter pri uporabi materialnega in procesnega prava. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče izpodbijano sodbo preizkusi le glede vprašanja, ali so bile z njo kršene človekove pravice ali temeljne svoboščine. Tega pa, kot je bilo že ugotovljeno, pritožnik ni zatrjeval.
4. Ker očitno ne gre za kršitve človekovih pravic ali temeljnih svoboščin, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
5. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in tretje alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan